পুলিশ ও দলীয় নেতাকর্মীরা জানান, দীর্ঘদিন ধরে আধিপত্য বিস্তার নিয়ে উপজেলা আওয়ামী লীগের সভাপতি ও চরলরেন্স ইউপি চেয়ারম্যান নুরুল আমিন মাস্টার এবং চরলরেন্স যুবলীগের সভাপতি ও একই ইউনিয়নের ইউপি সদস্য ইছমাইল হোসেনের মধ্যে বিরোধ চলে আসছে। এ বিরোধ নিয়ে রাত ৯টার দিকে তোরাবগঞ্জ বাজারে দুইপক্ষের সমর্থকদের মধ্যে কথা কাটাকাটি হয়। এসময় উপজেলা আওয়ামী লীগের সভাপতি নুরুল আমিন মাস্টারের ছেলে নিজাম উদ্দিন সোহেল ও ইউনিয়ন যুবলীগের সভাপতি ইছমাইল হোসেনকে গালমন্দ ও মারধর করার চেষ্টা করে। এর জের ধরে নুরুল আমিন মাস্টার ও ইছমাইল হোসেন সমর্থকদের মধ্যে সংঘর্ষ বেঁধে যায়।